DA maak gereed vir swepeverkiesingDie DA-hoofsweep, John Steenhuisen. Foto: Twitter Donderdag sal ’n sterk aanduiding gee van hoe die wind waai in die DA-koukus wanneer die party, wat vir die eerste keer in sy bestaan van 19 jaar agteruitgang by die stembus getoon het, nuwe swepe vir sy parlementêre koukus aanwys. Die DA is die amptelike opposisie en het 97 setels verower, waarvan 84 in die Nasionale Vergadering en 13 in die Nasionale Raad van Provinsies. Dit is ’n agteruitgang van vyf setels vergeleke met 2014. As partyleier is Mmusi Maimane ook koukusleier. Hy kan sy hoofsweep aanwys, en dit is John Steenhuisen van Durban-Noord. Al die ander posisies word verkies. Daar is twee nominasies vir adjunk-hoofsweep. Die dienende adjunk, Mike Waters van Kempton Park, word teengestaan deur Jacques Julius van Randfontein. Ook vir koukusvoorsitter is daar twee nominasies – Alf Lees van Ladysmith en dr. Annelie Lotriet van Bloemfontein. Die posisie van adjunkvoorsitter van die koukus sal betwis word deur Haniff Hoosen van Durban en Desiree van der Walt van Tzaneen. Die enigste persoon wat onbestrede verkies sal word, is Chris Hunsinger van Malmesbury as tesourier. Cathy Labuschagne van Bellville, die dienende DA-leier in die Nasionale Raad van Provinsies, word teengestaan deur Jaco Londt van George. Dr. Annelie Lotriet. Foto: DA/Flickr.com Daar is elf swepe-posisies beskikbaar en 22 LP’s het hulle daarvoor verkiesbaar gestel. Hulle is Darren Bergman van Johannesburg, Manny de Freitas van Johannesburg, Willem Faber van Kimberley, dr. Dion George van Kaapstad, Geordin Hill-Lewis van Edgemead, Chris Hunsinger van Malmesbury, Phumzile van Damme van Kaapstad, Chantel King van die Oos-Kaap, Dianne Kohler Barnard van Durban, Patricia Kopane van Bloemfontein, Henro Kruger van Emalahleni (Witbank), James Lorimer van Johannesburg, dr. Annelie Lotriet van Bloemfontein, Cameron McKenzie van Johannesburg, Dean Macpherson van Durban, Solly Malatsi van Polokwane, Erik Marais van Bellville, Kobus Marais van Rawsonville, Natasha Mazzone van Pretoria, Joe McGluwa van Klerksdorp, Annette Steyn van Burgersdorp en Nomsa Tarabella-Marchesi van Bloemfontein. Die koukus sal ook hul afgevaardigdes kies vir die DA se federale raad.